WOORDE WAT WEEG: Johann de Lange - Judasoog (2010)
Johann de Lange. Judasoog: 'n Keur uit die gedigte van Johann de Lange. Human & Rousseau, 2010. ISBN 978 0 7981 5149 8.
Akwarelle van die dors. Dit is nie alleen die titel van Johann de Lange se debuutbundel nie, maar dit is hoe 'n mens hierdie ryk geskakeerde digkuns kan tipeer. Dit is 'n digkuns van die paradoks, van onvervulling en juis hierom is daar 'n intense belewing van die oomblik en die skoonheid in verval. 'n Mens sou De Lange se poësie onder verskillende noemers kon plaas: die verhouding met die gestorwe vader wat soos 'n herhalingsdrang deur die hele oeuvre beweeg (die digkuns en prosa), die gesprek met Ingrid Jonker, Sheila Cussons en N.P. van Wyk Louw.
Die digter word (verkeerdelik) tipeer as gay-digter. Hy het van die sterkste verse oor hierdie tema in Afrikaans gelewer (veral in Nagsweet), maar De Lange het 'n Januskant. Hy is sowel cruiser, gay-digter as besinger van die skoonheid. Hierom die gesprekke met en herdigtings van o.a. Dickinson, Baudelaire, Rilke, Auden, Edmund White; nader tuis, Opperman, T.T. Cloete, Ina Rousseau, Wilma Stockenström, o.a.
Henning Snyman skryf op die agterblad tereg: "Binne die geestelike diepgang van sy verse kom die beeld ágter die beeld te voorskyn". Dit is 'n raak opsomming van die besondere beeldvermoë.